ddrg/super_eurlex huggingface dataset:
BESLUTNING [1] om situationen i Angola

[1] Vedtaget af Den Paritetiske Forsamling AVS-EU den 26. septembert 1996 i Luxembourg.

Den Paritetiske Forsamling AVS-EU,

- forsamlet i Luxembourg den 23.-26. september 1996,

A. der henviser til sine tidligere beslutninger om situationen i Angola,

B. der er dybt bekymret over de forsinkelser, der er konstateret i iværksættelsen af fredsprocessen, som skal indbefatte indsættelse af en national enhedsunionsregering,

C. der noterer sig fortsættelsen af de forhandlinger, der er indledt mellem den angolesiske regering og UNITA om fredsprocessen, som en opfølgning af Lusaka-protokollen og Libreville-aftalen, og som henviser til, at trods det, at denne proces forløber langsomt, har der kunnet registreres fremskridt, hvilket navnlig fremgår af indførelsen af våbenhvile, oprettelse af en national enhedshær, generel amnesti og tiltag med henblik på dannelse af en national regering,

D. der minder om at mandatet til den nuværende valgte nationalforsamling vil udløbe i november 1996,

E. der er bekymret over de problemer, der er opstået i forbindelse med hjemsendelsen af de to lejres tropper,

1. opfordrer UNITA og den angolanske regering til omgående at danne en national enhedsregering, medens tilrettelæggelsen af nye parlamentariske valg afventes;

2. beklager den forsinkelse, der er opstået i gennemførelsen af de fredsaftaler, som skal garantere freden, forsoningen og udviklingen i Angola;

3. opfordrer de to parter til at afslutte hjemsendelsen af tropperne;

4. opfordrer den angolanske regering til at færdiggøre indsamlingen af våben, som befinder sig på civiles hænder;

5. opfordrer det internationale samfund og Den Europæiske Union i særdeleshed til at fortsætte deres støtte til fredsprocessen i Angola ved at bidrage til den sociale og faglige reintegration af de hjemsendte tropper fra de to lejre, til kampagner for fjernelse af miner og til et økonomisk opsving i landet;

6. opfordrer det internationale samfund til at fortsætte støtten til UNAVEM III, indtil der er fundet en definitiv løsning på konflikten i Angola;

7. pålægger sine formænd at sende denne beslutning til AVS-EU-Rådet, Kommissionen og Den Europæiske Unions medlemsstater samt FN's og OAU's generalsekretærer.
BESLUTNING [1] om Indonesiens besættelse af Østtimor

[1] Vedtaget af Den Paritetiske Forsamling AVS-EU den 26. septembert 1996 i Luxembourg.

Den Paritetiske Forsamling AVS-EU,

- forsamlet i Luxembourg den 23.-26. september 1996,

- der henviser til sine tidligere beslutninger om situationen i Østtimor,

A. der henviser til Indonesiens ulovlige besættelse af Østtimor,

B. der henviser til, at den indonesiske militære undertrykkelse af den østtimorske befolkning stadig varer ved, og at den er blevet intensiveret i de seneste dage, navnlig over for de unge,

C. der er dybt bekymret over de episoder, som fandt sted i Baucau den 9.-11. juni 1996, og som blev udløst af bespottelse af et religiøst katolsk billede, hvilket gav anledning til protester fra hundreder af unge timoranere, over den undertrykkelse, som de indonesiske sikkerhedsstyrker udøvede,, og over resultatet af disse begivenheder, som kostede mindst to menneskeliv, talrige kvæstede og i snesevis af arrestationer af unge demonstranter,

D. der henviser til, at den indonesiske regering fortsat ignorerer alle det internationale samfunds reaktioner med krav om respekt for menneskerettighederne og selvbestemmelsesret for det østtimorske folk,

E. der henviser til den portugisiske premierministers henvendelse til den indonesiske præsident under det europæisk-asiatiske topmøde i Bangkok, samt til de efterfølgende tiltag,

F. der beklager, at en ung østtimoraner på 25 år, Imanuel Suares, blev dræbt af politiet i Djakarta den 7. juni 1996,

G. der desuden henviser til, at i hundredevis af politiske fanger stadig holdes fængslet på øen og i Indonesien,

1. fordømmer igen det indonesiske militærs undertrykkelse af det østtimoranske folk og udtrykker sin medfølelse med ofrene og deres familier;

2. beklager de provokationer, der begås over for religionsfriheden;

3. genbekræfter sin solidaritet med det østtimorske folk i dets kamp for selvbestemmelse og sin fordømmelse af den ulovlige besættelse af Østtimor;

4. kræver omgående løsladelse af alle de politiske fanger, herunder Xanana Gusmao;

5. genbekræfter sin støtte til de initiativer, der under FN's auspicier er indledt for at løse problemet under iagttagelse af respekt for menneskerettighederne og retten til selvbestemmelse;

6. kræver, at den indonesiske regering reagerer på initiativet fra den portugisiske regering;

7. gentager sit krav til medlemsstaterne i Den Europæiske Union om at standse enhver militær bistand og al våbensalg til Indonesien;

8. opfordrer Kommissionen til at aflægge beretning om situationen i Østtimor og at gøre sit yderste med henblik herpå;

9. pålægger sine formænd at sende denne beslutning til AVS-EU-Rådet, Kommissionen, Indonesiens regering, De Forenede Nationers generalsekretær samt til De Forenede Nationers Højkommissariat for Menneskerettigheder.
BESLUTNING [1] om Vestsahara

[1] Vedtaget af Den Paritetiske Forsamling AVS-EU den 26. septembert 1996 i Luxembourg.

Den Paritetiske Forsamling AVS-EU,

- forsamlet i Luxembourg den 23.-26. september 1996,

A. der minder om sin seneste beslutning, der blev vedtaget i Windhoek (Namibia), og som henviser til den seneste rapport om Vestsahara, som De Forenede Nationers generalsekretær har forelagt Sikkerhedsrådet, og hvori det konstateres, at fredsprocessen befinder sig i et dødvande,

B. der henviser til, at Kongeriget Marokko fortsat blokerer den proces, der skal give det saharaiske folk selvbestemmelse,

C. der minder om De Forenede Nationers og Den Afrikanske Enhedsorganisations (OAU) resolutioner, hvori de to parter - Kongeriget Marokko og Polisario-Fronten opfordres til at indlede direkte forhandlinger,

D. der henviser til, at en fuldstændig tilbagetrækning af FN-styrker i Vestsahara kunne medføre, at fjendtlighederne blev genoptaget, og ville true stabiliteten og freden i regionen,

E. der henviser til de åbenlyse krænkelser af menneskerettighederne, der begås af de marokkanske myndigheder i Vestsahara,

1. kræver, at Kongeriget Marokko gennemfører FN-OAU-fredsplanen, som den er accepteret af de to parter i konflikten;

2. opfordrer Kongeriget Marokko og Polisario-Fronten til at genoptage de direkte forhandlinger under det internationale samfunds auspicier;

3. retter en appel til De Forenede Nationers Sikkerhedsråd om at indlede nye bestræbelser og igen sætte gang i processen til identifikation af vælgere og udarbejdelse af valglister, og henviser til det ansvar, der ligger hos den part, som hindrer denne proces;

4. opfordrer Den Europæiske Union og medlemsstaterne til i forbindelse med aftalerne med Kongeriget Marokko at lage behørigt hensyn til det saharaiske folks umintelige rettigheder;

5. anmoder Den Europæiske Union om, at den yder en tilstrækkelig humanitær nødhjælp til det saharaiske folk;

6. anmoder Rådet for Den Europæiske Union, medlemsstaterne og Kommissionen om at gøre deres yderste for at udvirke, at krænkelserne af menneskerettighederne bringes til ophør, og hundreder af politiske saharaiske flygtninge løslades;

7. vedtager at sende en undersøgelsesdelegation til Vestsahara og til Kongeriget Marokko;

8. pålægger sine formænd at sende denne beslutning til AVS-EU-Rådet, Kommissionen,FN's og OAU's generalsekretærer, Kongeriget Marokkos regering og til Polisario-Fronten.
BESLUTNING [1] om den fortsatte krise på Bougainville

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

A. der henviser til den voldsomme konflikt, som i ni år har hærget på Bougainville, med den deraf følgende utålelige situation set ud fra et humanitært synspunkt,

B. der henviser til sin beslutning om den fortsatte krise på Bougainville, som blev vedtaget den 1. oktober 1992,

C. der henviser til artikel 5 i den ændrede fjerde Lomé-konvention, hvor de kontraherende parter på ny tilkendegiver deres dybe respekt for menneskets værdighed og menneskerettighederne,

D. der henviser til resolutionerne om konflikten på Bougainville, som FN's Menneskerettighedskommission har vedtaget (1993/76, 1994/81, 1995/65), og som FN's Underudvalg om Bekæmpelse af Diskriminerende Foranstaltninger og Beskyttelse af Mindretal har vedtaget (1992/19, 1994/21),

E. der konstaterer, at dens beslutning fra 1992 ikke er blevet gennemført til trods fra initiativet af 4. oktober 1993 fra Papua Ny Guineas regering til officielt at indbyde et undersøgelsesudvalg,

1. tilkendegiver sin alvorlige foruroligelse over den nylige forværring i situationen på Bougainville og dens permanente afsmitning på de nærliggende Salomonøer efter den opmuntrende udvikling, der var konstateret i 1994;

2. opfordrer alle parterne til at prioritere en lettelse af situationen set ud fra et humanitært synspunkt og fremme af den humanitære bistand;

3. anmoder alle de berørte parter om at fremme kontrollen med overholdelsen af menneskerettighederne og tillade adgang til hele Bougainvilles territorium for uafhængige observatører;

4. foreslår, at et undersøgelsesudvalg etableret inden for Den Paritetiske Forsamlings rammer sendes til Papua Ny Guinea og Bougainville for at undersøge situationen nærmere og med den opgave at aflægge beretning til forsamlingen;

5. anmoder derfor AVS-EU-Præsidiet og de berørte EU-institutioner om at prioritere tilrettelæggelsen af en international mission af denne art, ligeledes til Salomonøerne, særlig Choiseul og Shortlandøerne, som tidligere er blevet berørt og stadig berøres af konflikten;

6. opfordrer parterne til at benytte denne mission som katalysator for genoptagelsen af en dialog og dermed lette denne missions arbejde ved at gøre det muligt for deltagerne at danne sig et fuldstændigt billede af situationen set ud fra et humanitært og fra de modstridende interessers synspunkt;

7. pålægger sine formænd at sende denne beslutning til AVS-EF-Ministerrådet, Kommissionen, regeringerne i Papua Ny Guinea og på Salomonøerne, Commonwealth's Sekretariat og Sekretariatet for Det Sydlige Stillehavsforum.
BESLUTNING [1] om Vestsahara

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

- der henviser til sine tidligere beslutninger om samme emne,

A. der henviser til »Madrid-trepartsaftalerne«, i henhold til hvilke den spanske, den marokkanske og den mauretanske regering har foretaget en deling af Vestsaharas territorium i klar modstrid med det saharaiske folks legitime ret til selvbestemmelse og folkeretten,

B. der henviser til, at Kongeriget Marokko stiller hindringer i vejen for forberedelsen og afholdelsen af den folkeafstemning om selvbestemmelse, som er fastsat af FN,

C. der henviser til FN- og OAU-resolutionerne,

D. der henviser til det forslag, som James Baker i sin egenskab af mægler fremsatte i forbindelse med konflikten mellem Kongeriget Marokko og Polisario-Fronten,

E. der henviser til forslaget fra FN's generalsekretær om at reaktivere fredsprocessen,

1. kræver, at Kongeriget Marokko retter sig efter de internationale resolutioner og ophører med at blokere forberedelsen og afholdelsen af folkeafstemningen;

2. anmoder Kongeriget Marokko om at genoptage de direkte forhandlinger med Polisario-Fronten;

3. anmoder FN og dets generalsekretær om at træffe de nødvendige foranstaltninger til sikring af overholdelse af FN-resolutionerne, igen at sætte gang i processen til identifikation af vælgere, og at sikre, at de nødvendige omstændigheder for afholdelse af folkeafstemningen om selvbestemmelse, som det saharaiske folk betragter som en legitim ret, er til stede;

4. anmoder EU om at tage hensyn til det saharaiske folks interesser i forbindelse med de aftaler, det undertegner med Kongeriget Marokko;

5. anmoder EU om straks at tilbyde det saharaiske folk at samarbejde med det og at yde det tilstrækkelig humanitær bistand;

6. pålægger sine formænd at sende denne beslutning til AVS-EF-Ministerrådet, Kommissionen, Kongeriget Marokkos regering og Polisario-Fronten.
BESLUTNING [1] om oksekødseksporten til Sydafrika

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

A. der påpeger, at udviklingen i landdistrikterne og bekæmpelsen af fattigdom spiller en væsentlig rolle inden for den europæiske udviklingspolitik i det sydlige Afrika,

B. der henviser til, at kvægavl udgør en grundlæggende værdi for landdistrikternes økonomi i det sydlige Afrika,

C. der er alvorligt bekymret over det voldsomme fald i kvægavlernes indtægter i Sydafrika, som kan tilskrives den kraftige stigning i eksporten af subventioneret oksekød fra EU til Sydafrika,

D. der er foruroliget over den pludselige tilbagegang i handelen med oksekød i det nordlige Namibia, som fremmes af EU's udviklingspolitik,

E. der påpeger, at Sydafrika og Lesotho er klassificeret i den zone, som nyder godt af de højeste eksportrestitutioner [2],

[2] EFT L 282 af 1. 11. 1996, s. 4.

F. der gør opmærksom på eksistensen af toldunionen og de frie varebevægelser, som den indebærer mellem Sydafrika, Namibia, Botswana, Lesotho og Swaziland (SACU), og der henviser til EU's import af oksekød fra Namibia og Botswana,

G. der gør opmærksom på anmodningerne fra Sydafrika og Namibia, som tager sigte på at fjerne eksportrestitutionerne på EU-oksekød til Sydafrika,

H. der er overbevist om, at ethvert land i verden med henblik på at stabilisere sin egen forsyning med levnedsmidler og garantere levnedsmiddelsikkerheden bør være berettiget til at etablere en effektiv ekstern beskyttelse over for import af levnedsmidler,

1. anmoder Kommissionen og Rådet om at fjerne eksportrestitutionerne på oksekød til Sydafrika og Lesotho, eftersom målterritoriet for denne eksport er SACU og ikke den ene eller den anden af dette organs medlemsstater;

2. anmoder Kommissionen og Rådet om straks at etablere et fælles og permanent forum for alle aktører og med Europa-Parlamentets deltagelse med henblik på at sikre et nøje samråd mellem institutionerne og undgå enhver manglende sammenhæng mellem EU's udviklingspolitik og den fælles landbrugspolitik;

3. anmoder Kommissionen og Rådet om ikke at vælte omkostningerne og risiciene i forbindelse med den nuværende krise på oksekødsmarkedet, som EU oplever, over på tredjemand, og om at udøve en meget streng kontrol med oprindelsen af kvæg, der eksporteres til tredjelande, med henblik på at udelukke enhver spredning af BSE til tredjelande og enhver risiko for forbrugerne i disse lande;

4. anmoder Kommissionen og Rådet om ved de kommende WTO-forhandlinger og ved den næste revision af den fælles landbrugspolitik fuldstændig at fjerne eksportrestitutionerne og om til dette formål at gøre brug af den opnåede aktionsmargen til at indføre mindstetærskelpriser samt sociale og økologiske kriterier i samhandelen med levnedsmiddelprodukter;

5. pålægger sine formænd at sende denne beslutning til AVS-EF-Ministerrådet, Kommissionen og SACU-medlemsstaterne.
BESLUTNING [1] om personelminer

[1] Vedtaget af Den Paritetiske Forsamling AVS-EU den 26. septembert 1996 i Luxembourg.

Den Paritetiske Forsamling AVS-EU,

- forsamlet i Luxembourg den 23.-26. september 1996,

- der henviser til sine tidligere beslutninger om personelminer,

- der henviser til Rådets fælles aktion af 12. maj 1995 om personelminer,

A. der henviser til, at tilstedeværelsen af et stort antal miner i en række AVS-lande er en daglig trussel mod de lokale befolkninger,

B. der henviser til, at minerydning udgør en stor udfordring for den bæredygtige udvikling af de pågældende lande,

C. der beklager, at det på konferencen om ændring af De Forenede Nationers konvention om visse konventionelle våben, navnlig protokol II om antipersonelminer, kun med nød og næppe lykkedes at nå frem til en aftale om vedtagelsen af foranstaltninger til yderligere begrænsning af produktionen og anvendelsen af landminer,

D. der henviser til, at Ottawa-konferencen, der skal afholdes fra den 3.-5. september 1997, vil frembyde en ny mulighed for at finde frem til måder og midler til opnåelse af en aftale om et totalt forbud mod personelminer samt om optrapning af den internationale minerydningsindsats,

1. opfordrer Den Europæiske Union til at gennemføre en effektiv minerydningsindsats, samt til at uddanne lokalbefolkninger i minerydning i AVS-lande, der er ramt af denne svøbe;

2. mener, at Unionens forskningsprogrammer på minerydningsområdet skal fokusere på mekaniske teknikker, der gør det muligt hurtigere og sikrere at fjerne miner i de berørte områder, så der dermed skabes mulighed for, at disse regioner hurtigere kan rehabilitere, og lokalbefolkningen kan vende tilbage til en normal tilværelse;

3. opfordrer Unionens medlemsstater og de AVS-stater, der deltager i Ottawa-konferencen, til at forene deres bestræbelser med henblik på at opnå væsentlig fremgang henimod et omfattende forbud mod personelminer;

4. pålægger sine formænd at sende denne beslutning til AVS-EU-Rådet, Kommissionen og De Forenede Nationers generalsekretær.
BESLUTNING [1] om de økonomiske reformer i Djibouti

[1] Vedtaget af Den Paritetiske Forsamling AVS-EU den 26. septembert 1996 i Luxembourg.

Den Paritetiske Forsamling AVS-EU,

- forsamlet i Luxembourg den 23.-26. september 1996,

A. der henviser til det strukturtilpasningsprogram, som Djiboutis myndigheder har iværksat med bistand fra Bretton Woods-institutionerne,

B. der henviser til, at dette program vidner om, at Djiboutis regering er fast besluttet på at bekæmpe en alvorlig økonomisk krise, som ikke har noget sidestykker,

1. mener, at Djibouti bør kunne nyde godt af en væsentlig støtte fra Den Europæiske Union inden for rammerne af de strukturtilpasningsinterventioner, der finansieres af Unionen;

2. konstaterer med interesse, at de økonomiske reformer, der er indledt i Djibouti, indgår som del af en strategi til opnåelse af varig udvikling på mellemlang og lang sigt, navnlig for så vidt angår bekæmpelse af fattigdommen og forbedring af de sociale infrastrukturer;

3. anmoder Europa-Kommissionen om at øge sin støtte til Djibouti under hensyntagen til ovennævnte mål;

4. pålægger sine formænd at sende denne beslutning til AVS-EU-Rådet og Kommissionen.
BESLUTNING [1] om Kommissionens gennemførelse af beslutningen fra Den Paritetiske Forsamling AVS-EU om infrastrukturen som led i AVS-EU-samarbejdet

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

A. der henviser til, at Den Paritetiske Forsamling AVS-EU enstemmigt har vedtaget en beslutning og en betænkning (AVS-EU 1494) om infrastrukturen som led i AVS-EU-samarbejdet,

B. der henviser til, at Kommissionen efter to års forløb har forpligtet sig til at forelægge en rapport om, hvorledes henstillingerne i beslutningen bør udmønte sig i de forskellige programmer inden for rammerne af AVS-EU-samarbejdet,

1. anmoder Kommissionen om at forelægge denne rapport i god tid inden det kommende møde i Den Paritetiske Forsamling AVS-EU, således at denne kan vurdere og drøfte virkningerne af sin beslutning;

2. pålægger sine formænd at sende denne beslutning til AVS-EF-Ministerrådet og Kommissionen.
BESLUTNING [1] om afskaffelse af dødsstraf

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

- der henviser til sine tidligere beslutninger om afskaffelse af dødsstraf, særlig den beslutning, som blev vedtaget den 26. september 1996, og hvori der kræves fuldstændig afskaffelse af dødsstraf i alle Lomé-konventionens signatarstater,

- der henviser til Europa-Parlamentets beslutning af 17. maj 1995, hvori det bekræftes, at der bør indføjes en artikel om forbud mod dødsstraf i traktaten om Den Europæiske Union, og beslutningen af 20. februar 1997, hvori alle medlemsstater opfordres til at støtte en resolution om et universelt moratorium for henrettelser under 1997-samlingen i FN's Menneskerettighedskommission,

- der henviser til FN's seneste rapport om dødsstraf (E/CN./1996/19), som bekræfter den tendens til afskaffelse af dødsstraf, der er konstateret i FN-medlemsstaterne,

A. der henviser til opsvinget i brugen af dødsstraf i de seneste år,

B. der glæder sig over den fuldstændige afskaffelse af dødsstraf i Italien, Spanien, Belgien, Moldova og Makedonien i 1995 og 1996,

C. der glæder sig over, at betydelige internationale organisationer som f.eks. Europarådet, Europa-Parlamentet, Det Latinamerikanske Parlament og Den Paritetiske Forsamling AVS-EU i løbet af de to sidste år har vedtaget beslutninger, som forfægter et moratorium for henrettelser på verdensplan som et første skridt hen imod afskaffelse af dødsstraf,

D. der med tilfredshed noterer, at Italien på regeringskonferencen har foreslået, at der i forbindelse med revisionen af Maastricht-traktaten indføjes en ny bestemmelse om forbud mod dødsstraf,

1. bekræfter på ny sin absolutte modstand mod dødsstraf;

2. opfordrer alle de af Lomé-konventionens signatarstater, som endnu ikke har afskaffet dødsstraf, til omgående at gøre dette;

3. anmoder alle EU- og AVS-stater om på samlingen i FN's Generalforsamling i 1997 at støtte en resolution om et universelt moratorium for henrettelser som et første skridt i retning af afskaffelse af dødsstraf for alle forbrydelser inden år 2000;

4. mener, at afskaffelse af dødsstraf bør være en prioritet i alle forhandlinger om partnerskabs- og samarbejdsaftaler og inden for rammerne af forhandlingerne vedrørende den kommende Lomé-konvention;

5. anmoder Kommissionen om, at den i sine årsrapporter om »menneskerettigheds«-klausulerne i aftaler, EU har indgået med tredjelande, og i sine rapporter om gennemførelsen af Lomé-konventionen koncentrerer sig særlig om dødsstraf;

6. gentager sin anmodning til regeringskonferencen om, at der i den nye EU-traktat bliver indføjet forbud mod dødsstraf;

7. pålægger sine formænd at sende denne beslutning til AVS-EF-Ministerrådet, Kommissionen, Europarådets generalsekretær og formanden for Europarådets Parlamentariske Forsamling samt FN's generalsekretær og formanden for FN's Generalforsamling.
BESLUTNING [1] om den sociale situation i Niger

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

A. der gør opmærksom på, at den fredsproces, som er indledt i Niger, og som blev konkretiseret med fredsaftalen af 24. april 1995, vil vedblive med at være skrøbelig, hvis den ikke ledsages af en passende bistand til reintegration af de fordrevne befolkninger,

B. der lykønsker Niger med de bestræbelser, der er gjort med henblik på genoprettelse af freden, og opfordrer den nigerske regering til at fortsætte ad denne vej,

C. der gør opmærksom på, at efter den nationale konference, som afholdtes i 1991, blev politisk pluralisme anerkendt som en grundlæggende demokratisk ret,

D. der henviser til, at Niger i løbet af det sidste høstår havde et betydeligt levnedsmiddelunderskud,

E. der henviser til, at Niger i mange år har befundet sig i en alvorlig økonomisk krise, der ikke gør det muligt for landet at tackle de katastrofale følger, som denne situation afføder,

1. anmoder Kommissionen, Rådet, EU-medlemsstaterne og AVS-Gruppen om at øge deres bistand og støtte til Niger i forbindelse med konsolideringen af freden;

2. opfordrer Kommissionen, Rådet og EU-medlemsstaterne og AVS-Gruppen til at yde fødevarenødhjælp og at lave en liste over hensigtsmæssige midler til varig løsning af denne fødevarekrise, navnlig ved gennemførelse af en fødevaresikkerhedsordning på mellemlang og lang sigt;

3. anmoder den nigerske regering om at overholde menneskerettighederne og den politiske pluralisme, der hører til forhold af grundlæggende betydning for udviklingssamarbejdet inden for rammerne af den ændrede Lomé-konvention;

4. pålægger sine formænd at sende denne beslutning til AVS-EF-Ministerrådet, Kommissionen, Nigers regering og parlament.